Uudemaan ELY-keskuksen virkamiehet haluavat purkaa kesäteatterin, joka on vuosikymmenien ajan kerännyt katsojia joka kesä. Hausjärven Turkhaudan risteyksen kupeessa sijaitseva teatteri on liian lähellä tietä. Teatteriin on vuosien varrella uponnut myös kymmeniätuhansia EU:n tukieuroja.

Hausjärven Turkhaudan kylän jokakesäiset suositut kesäteatteriesitykset Miinan Montussa uhkaavat loppua tämän kesän jälkeen.

Uudenmaan ELY-keskus on ottanut lakipykälät tiukkaan tarkasteluun ja tulkitsee, että Miinan montun näyttämö, lipunmyyntipiste ja kolme puuceetä sijaisevat niin lähellä risteystä, että ne ovat liikenneturvallisuusriski.

Lisäksi teatteri toimii risteysalueen maakaistaleella, joka on valtion maata.

Miinan monttuun mahtuu 500 katsojaa. Kesällä sen päälle nousee iso kangaskatto, johon saatiin tukieuroja. Miki Wallenius / Yle

Kesäteatteria ja konserttitapahtumia alueella pyörittänyt Nuorisoseura Silmu on toiminut Turkhaudan risteyksessä vuosikausia erityisluvalla. Lupa umpeutuu vuodenvaihteessa eikä Uudenmaan ELY-keskus halua sitä enää jatkaa.

Sen jälkeen Silmulla on kolme kuukautta aikaa purkaa kaikki rakenteet.

Esitykset ovat liian suosittuja?

Silmu yritti ratkaista tilannetta maantietoimituksella, mutta toimitus päätyi ELY-keskuksen kannalle. Maantietoimituksessa hakijana oli naapurissa maata omistava Mika Torttila. Häneltä valtio alunperin lunasti ylimääräisen maakaistaleen, jolla Miinan monttu sijaitsee.

– Hulluinta on se, että Hämeen ELY-keskus on ollut aikoinaan järjestämässä EU-rahoitusta tälle katsomolle ja sen katokselle. Nyt Uudenmaan ELY-keskus määrää purettavaksi. Se henkilö, joka on allekirjoittanut purkumääräyksen ei ole edes käynyt paikalla, kommentoi pattitiannetta Montun naapurissa asuva Mika Torttila Ylelle.

Se henkilö, joka on allekirjoittanut purkumääräyksen ei ole edes käynyt paikalla Mika Torttila

Mika Torttila ei ymmärrä ELY-keskuksen perusteita, jonka mukaan esityksiin tulevat ihmiset olisivat risteysalueella turvallisuusriski.

– Ei liene ELY-keskuksen tehtävä rajoittaa ihmisten kulkemista, hyvänen aika! ELY:hän siihen on rakentanut suojatiet ja tehnyt levikkeet, jotta olisi turvallista. Siinä on myös 60 km/h rajoitus, Torttila muistuttaa.

Nuorisoseura on järjestänyt risteykseen esityspäivinä myös pysäköinninohjauksen. Onnettomuuksia ei Miinan montun esitysten takia ole tiealueella sattunut.

Asiasta kertoi ensimmäisenä Etelä-Hämeen Lehti (siirryt toiseen palveluun).